རྡོ་རྗེ་རྣལ་འབྱོར་མའི་མན་ངག་བསམ་མི་ཁྱབ་ཀྱི་སྙིང་པོ་འདི་རྗེ་མུས་ཆེན་ལས་ས་སྐྱ་པ་ངག་དབང་ཀུན་དགའ་བསོད་ནམས་ཀྱིས་ཐོབ་པ་ཡིན།།
༈ །།རྗེ་བཙུན་རྡོ་རྗེ་རྣལ་འབྱོར་མ་ན་རོ་མཁའ་སྤྱོད་ཀྱི་སྒྲུབ་པའི་གསེར་ཆོས་ཆིག་བརྒྱུད་མ་བཞུགས་སོ། །༄༅། །ན་མཿགུ་རུ་བཛྲ་ཡོ་གི་ནི་ཡེ། དཔལ་འཁོར་ལོ་བདེ་མཆོག་རྩ་བཤད་ཀྱི་རྒྱུད་རྣམས་སུ། རྗེ་བཙུན་ཡབ་ལ་བརྟེན་ནས་མཁའ་སྤྱོད་སྒྲུབ་པ། ཡུམ་ལ་བརྟེན་ནས་མཁའ་སྤྱོད་སྒྲུབ་པ། སྐྱེ་བ་བདུན་པའི་ཤ་ལ་བརྟེན་ནས་མཁའ་སྤྱོད་སྒྲུབ་པའི་ཚུལ་དང་གསུམ་གསུངས་པ་ལས། འདི་རྩ་རྒྱུད་ལེའུ་ཞེ་བདུན་པར་རྣལ་འབྱོར་མའི་ཉེ་སྙིང་ལ་བརྟེན་ནས་མཁའ་སྤྱོད་སྒྲུབ་པའི་ཐབས་གསུངས་པའི་མན་ངག་རྣལ་འབྱོར་གསང་མཐའི་དོན་གྱི་བཅུད་ཕྱུང་བ། རྡོ་རྗེ་རྣལ་འབྱོར་མ་ཉིད་ཀྱིས་ཇོ་བོ་ན་རོ་ཏ་པ་ལ་དངོས་སུ་གསུངས། དེས་བལ་པོ་ཕམ་མཐིང་པ་སྐུ་མཆེད་ལས། རྒྱ་བོད་ཀྱི་སློབ་མ་གཞན་སུ་ལ་མ་གནང་བའི་གདམས་པ། རྗེ་བཙུན་ས་སྐྱ་པའི་གསེར་ཆོས་རྣམས་ཀྱི་ནང་ནས་ཆེས་ཟབ་པའི་རྡོ་རྗེ་རྣལ་འབྱོར་མ་ན་རོ་མཁའ་སྤྱོད་དུ་གྲགས་པའི་བསྐྱེད་པའི་རིམ་པ་ལ་བརྟེན་ནས་ཚེ་འདིར་མཁའ་སྤྱོད་སྒྲུབ་པའི་ཐབས་ལ། ཐུན་མོང་དུ་རྣལ་འབྱོར་བཅུ་གཅིག་དང་ལྡན་པའི་སྒོམ་བཟླས་ཀྱི་སྒོ་ནས་ཉམས་སུ་ལེན་ཚུལ་ཞིབ་པར་གསུངས་པ་རྣམས་ཡིན་ལ། ཐུན་མོང་མ་ཡིན་པའི་མཁའ་སྤྱོད་སྒྲུབ་པའི་ཡང་ཟབ་ཀྱི་གདམས་པ་སྙན་ནས་སྙན་དང་། ཞལ་ནས་ཞལ་དུ་བརྒྱུད་པ་ཉམས་སུ་ལེན་པར་འདོད་པས། རྒྱས་པར་ན་ངག་བཟླས་ཡིད་བཟླས་ཚར་རྗེས། ཐུན་བསྡུས་པའི་ཚེ་བསམ་མི་ཁྱབ་ཀྱི་རྣལ་འབྱོར་ཉམས་སུ་ལེན་པའི་ཚབ་ཏུ། འདི་ཉམས་སུ་ལེན་པ་ཡིན་ལ། བསྡུས་ན་རང་ཉིད་སྐད་ཅིག་གིས་རྡོ་རྗེ་རྣལ་འབྱོར་མར་གསལ་བའི་ལུས་ཀྱི་དབུས་ཀྱི་དྲང་པོར་རྩ་དབུ་མ་པདྨའི་རྣམ་པ་ལྟར་ཕྲ་བ། ཆུ་ཤིང་གི་སྡོང་པོ་ལྟར་དྲང་བ། རྒྱ་སྐྱེགས་ཀྱི་མེ་ཏོག་ལྟར་དམར་བ། ཏིལ་དམར་གྱི་མེ་ལྟར་གསལ་བ་སྟེ་ཆོས་བཞི་དང་ལྡན་པ། ཡར་སྣ་སྤྱི་གཙུག་ཏུ་ཟུག་པར་བསམ། དེའི་གཡས་སུ་རོ་མ་དམར་མོ། གཡོན་དུ་རྐྱང་མ་དཀར་མོ། དེ་གཉིས་ཀ་སྦོམ་ཕྲ་གྲོ་སོག་འབྲིང་པོ་ཙམ་ཡས་སྣ་སྤྱི་གཙུག་ནས་སྦ་གུག་ལྟར་མདུན་ཕྱོགས་སུ་འཁྱོགས་ནས་སྣ་བུག་གཡས་གཡོན་དུ་ཟུག་པ། རྩ་གསུམ་ཀའང་མས་སྣ་ལྟེ་བར་སླེབས་པ། ལྟེ་བའི་རྩ་གསུམ་འཛོམ་པར་བྃ་ཡིག་དང་རང་སེམས་དབྱེར་མེད་པའི་ངོ་བོ་རྡོ་རྗེ་རྣལ་འབྱོར་མ་མཐེབ་སོར་གྱི་ཚད་ཙམ་སྐུ་མདོག་ཕྱག་མཚན་རྒྱན་ཆ་ལུགས་ཡོངས་སུ་རྫོགས་པ་གཅིག་བསམ། དེ་ལ་སེམས་ཞུགས་པ་བཞིན་གཏད་པས་དེ་ལས་ཆུ་ལས་ཆུ་བུར་རྡོལ་པ་ལྟར་རྣལ་འབྱོར་མ་ཆུང་ངུ་ཞིག་ནར་གྱིས་ཆད། རླུང་ཕྱིར་རྒྱུ་བ་དང་ལྷན་ཅིག་ཏུ་མེ་སྟག་ཡར་བ་ལྟར་རྩ་གཡས་རོ་མའི་ནང་ན་ཡར་དམར་ཁྱུག་གིས་བྱོན། སྣ་བུག་གི་སྒོར་སླེབས་པ་དང་། དེ་ལས་དེ་འདྲ་གྲངས་མེད་བསམ་གྱིས་མི་ཁྱབ་པ་ཉི་ཟེར་གྱི་རྡུལ་ལྟར་འཕྲོས། སྣོད་བཅུད་ཐམས་ཅད་ཁྱབ། སངས་རྒྱས་དང་བྱང་ཆུབ་སེམས་དཔའ་རྣམས་ལ་མཉེས་པའི་མཆོད་པ་ཕུལ་ཞིང་ཐུགས་དམ་གྱི་རྒྱུད་བསྐུལ། དེ་ཐམས་ཅད་རྡོ་རྗེ་རྣལ་འབྱོར་མར་གྱུར་ནས་སྐད་ཅིག་ཉིད་ལ་ཚུར་འདུས། སྣ་བུག་གཡོན་པའི་བུ་གར་སླེབས་པ་དང་། སྔར་འཕྲོས་པའི་རྣལ་འབྱོར་མ་ཆུང་ངུ་མེ་སྟག་ཙམ་དེ་ལ་ཐམས་ཅད་ཐིམ། དེ་ཉིད་རླུང་ནང་དུ་འཇུག་པ་དང་ལྷན་ཅིག་སྣ་བུག་གཡོན་པ་ནས། རྩ་གཡོན་རྐྱང་མའི་ནང་ནས་མར་དམར་ཁྱུག་གིས་བྱོན། རླུང་ནང་དུ་གནས་པ་དང་། ལྟེ་བའི་རྣལ་འབྱོར་མ་ལ་ཐིམ་པར་བསམ་ཞིང་རླུང་ཅི་ཐུབ་བཟུང་། དེ་ལྟ་བུའི་སྤྲོ་བསྡུ་ལན་བདུན་ནམ་གསུམ་ལ་སོགས་པ་ཅི་རིགས་པས་ལམ་སྦྱངས་པའི་མཐར། ལྟེ་བའི་རྣལ་འབྱོར་མ་ལས་འོད་ཟེར་འཕྲོས། རང་གི་ལུས་ཀྱི་ནང་ཐམས་ཅད་ཁྱབ། ཡན་ལག་རྣམས་འོད་དུ་ཞུ་ནས་ལུས་ཀྱི་རྫ་མ་ལ་ཐིམ། དེ་ཉིད་ཀྱང་འོད་ཕུང་དམར་པོར་གྱུར། དེ་ཙམ་ན་ལྟེ་བའི་རང་སེམས་རྣལ་འབྱོར་མ་མཁའ་སྤྱོད་ལ་འབྱོན་པར་ཆས་ནས་སྟེང་ཕྱོགས་སུ་ནར་ཙམ་ནར་ཙམ་བྱོན་པས། རྩ་དབུ་མའི་དབུ་གཙུག་ཏུ་ཐིམ་པས་ཇེ་ཐུང་དུ་གྱུར། གཡས་གཡོན་གྱི་རྩ་གཉིས་ཀྱི་མས་སྣེའང་གྱེན་དུ་གུག་པས། རྣལ་འབྱོར་མའི་ཞབས་མཐིལ་གཉིས་ལ་འབྱར་བ་གྱེན་དུ་འཐེན་པས་ཇེ་ཐུང་དུ་གྱུར། དེ་ནས་རིམ་བཞིན་སྙིང་ཁ་དང་། མགྲིན་པའི་ཐད་སོགས་སུ་རྣལ་འབྱོར་མ་བྱོན། རིམ་གྱིས་རྩ་གསུམ་ཡང་དེ་ཙམ་འདུས། ལུས་ཀྱི་ངོ་བོ་འོད་ཀྱི་གོང་བུ་འང་སྨད་ནས་རིམ་བཞིན་ཡལ་ནས་དེར་ཐིམ། རང་སེམས་ཀྱི་ངོ་བོ་རྣལ་འབྱོར་མ་སྤྱི་གཙུག་ཏུ་བྱོན་པ་དང་མཉམ་དུ་རྩ་གསུམ་ལུས་འོད་ཕུང་དང་བཅས་པ་ཐམས་ཅད་རྣལ་འབྱོར་མ་ལ་སིབ་ཀྱིས་ཐིམ། དེའི་རྐྱེན་གྱིས་རྣལ་འབྱོར་མ་དེ་ཉིད་ཀྱང་ནམ་མཁའ་ལ་མེ་སྟག་ཡར་བའམ། རྩལ་པོ་ཆེས་ནམ་མཁའ་ལ་མདའ་འཕངས་པ་ལྟར། ནམ་མཁའི་དབྱིངས་བློས་མི་འཁྱུད་པ་ཙམ་ན་ཡར་ཡེ་རེ་རེ་བྱོན། མཁའ་སྤྱོད་ཀྱི་གནས་སུ་ཕེབས་པ་དང་ནམ་མཁའ་ལ་འཇའ་ཡལ་བའམ། དུ་བ་ཡལ་བ་ལྟར་ཆོས་སྐུ་སྟོང་ཉིད་ཀྱི་ངང་དུ་ཐིམ་པར་བསམ་ལ། གསལ་སྟོང་ཟུང་འཇུག་གི་ངང་དུ་ཇི་ཙམ་གནས་ཀྱི་བར་ལུས་སེམས་ཁོང་གློད་ནས་མཉམ་པར་འཇོག །ཡང་མཁའ་དབྱིངས་སུ་རང་སེམས་རྣལ་འབྱོར་མ་མཐེབ་སོར་གྱི་ཚད་ཙམ་པ་དེ་ཉིད་ཐོལ་གྱིས་བྱུང་། བྱ་ཐུར་དུ་བབ་པ་ལྟ་བུ་བྱོན་ནས་རང་གནས་སུ་བྱོན། ཕྱིའི་ལུས་ཀྱང་སྔར་བཞིན་དུ་གྲུབ་པར་བསམ་ལ། སྔར་ཀྱི་དམིགས་པ་དེ་ཉིད་ཚར་ཉེར་གཅིག་གམ་བདུན་གསུམ་ལ་སོགས་པ་སྐབས་དང་བསྟུན་པ་བྱའོ། །གདམས་པ་འདི་ལ་ཆིག་དྲིལ་དུ་ཉམས་ལེན་བྱས་པས། དུས་རེ་ཞིག་ན་རྡོ་རྗེ་རྣལ་འབྱོར་མ་དངོས་སམ། ཐ་མལ་གྱི་བུད་མེད་ཤ་དང་། མིག་དང་སྐྲ་དམར་སེར་དུ་ཡོད་པ་ཞིག་དང་འཕྲད་ནས། དེས་སྒྲུབ་པ་པོའི་ལག་པའི་འཁྲིག་མ་ནས་བཟུང་སྟེ། དག་པ་མཁའ་སྤྱོད་ཀྱི་གནས་སུ་སྐད་ཅིག་ལ་ཁྲིད་ནས་ལུས་འཇའ་ལུས་སུ་གྱུར། ལོངས་སྤྱོད་ནམ་མཁའི་མཛོད་ལ་དབང་བསྒྱུར། སངས་རྒྱས་ཀྱི་ཞིང་ནས་ཞིང་དུ་རྒྱུ་ཞིང་དཔའ་བོ་དང་། རྣལ་འབྱོར་མ་རྣམས་དང་སྐལ་བ་མཉམ་པར་འགྱུར་རོ། །གལ་སྲིད་རྣལ་འབྱོར་སྒྲུབ་པ་པོ་བརྩོན་འགྲུས་ཆུང་པ་སོགས་ཀྱིས་ཚེ་འདིར་མཁའ་སྤྱོད་མ་འགྲུབ་ན། འཆི་ཁར་འདི་ཉིད་འཕོ་བའི་རྣལ་འབྱོར་གྱི་ཚུལ་དུ་ཉམས་སུ་བླངས་པས། བར་དོ་མེད་པར་མཁའ་སྤྱོད་ཀྱི་དངོས་གྲུབ་ཐོབ་པར་འགྱུར་བ་ཡིན་ནོ། །འདི་ཉིད་ཉམས་ལེན་མཛད་པའི་དཔལ་ལྡན་ས་སྐྱ་པའི་སྔགས་འཆང་མང་པོ་ལུས་མ་སྤངས་པར་མཁའ་སྤྱོད་དུ་བྱོན་པའི་གཏམ་རྒྱུད་ངོ་མཚར་བ་ཇི་སྙེད་ཡོད་པས། ཐེ་ཚོམ་སོམ་ཉི་ཐམས་ཅད་བྲལ་བའི་ལམ་ཟབ་མོ་མཐར་ཐུག་པ་འདི་སྙིང་གི་དཀྱིལ་དུ་གཅེས་པ་བཟུང་ནས་ཉམས་ལེན་ཆིག་དྲིལ་ལ་བརྩོན་པར་བྱའོ། །འདི་ལ་ངོར་ལུགས་ཀྱི་རྗེས་འབྲངས་རྣམས་རྣལ་འབྱོར་མའི་འཕོ་ཆུང་ཞེས་ཟེར། ས་སྐྱ་རྫོང་ཆུང་པ་རྣམས་ནང་གི་རྣལ་འབྱོར་མ་ཞེས་ཟེར། འདི་པའི་ལུགས་ཀྱི་མཁའ་སྤྱོད་སྒྲུབ་པའི་ཐུན་མོང་མ་ཡིན་པའི་སྙན་བརྒྱུད་ཀྱི་མན་ངག་ཅེས་བརྗོད། འདི་དིང་སང་གི་བར་དུ་གསེར་གྱི་མཎྜལ་ངེས་པ་ཅན་དང་བཅས་ཏེ་གདན་ཐོག་གཅིག་ཏུ་ཆིག་བརྒྱུད་ལས་མང་བ་མི་སྟེར་བའི་བཀའ་རྒྱ་དང་། དམ་དོག་ཤིན་ཏུ་ཆེ་བར་མཛད་པ་ཡིན་ནོ། །འོན་ཀྱང་གསུང་བགྲོས་ཚད་ལྡན་ཟིན་པའི་ཟིན་བྲིས་ཁ་ཅིག་ཏུ། བསམ་མི་ཁྱབ་ཀྱི་རྣལ་འབྱོར་བྱས་ནས་འདི་ཉིད་བསྒོམ་པ་དང་། རང་སེམས་རྣལ་འབྱོར་མ་ནམ་མཁར་བྱོན་པ་ལ་འཕོ་བའི་གསོལ་འདེབས་བྱེད་པ་དང་། རང་ལུས་དོར་ནས་འཇོག་པ་སོགས་ནི། གདམས་པ་འདི་ཉིད་བསམ་མི་ཁྱབ་ཀྱི་རྣལ་འབྱོར་ཐུན་མོང་མ་ཡིན་པ་ཡིན་ཚུལ་སོགས་ཀྱི་གནད་ཡེ་མ་གོ་བའི་བབ་ཅོལ་དུ་སྣང་བས་མཆིལ་མའི་ཐལ་བ་ལྟར་རིང་དུ་དོར་བར་བྱའོ། །ཁ་ཅིག་འདི་ཉིད་ལ་རྒྱུན་གྱི་ཉམས་ལེན་ཆིག་དྲིལ་བྱས་ན། འཕོ་རབ་ཚེ་ཐུང་ཟེར་བས་མི་རུང་སྙམ། འདི་ནི་ལུས་སེམས་ཕྲལ་བའི་འཕོ་ཚུལ་མ་ཡིན། བསམ་མི་ཁྱབ་ཀྱི་རྣལ་འབྱོར་ཅེས་བྱ་བ་བསྐྱེད་རིམ་གྱི་ཉེར་བསྡུའི་རྣལ་འབྱོར་ཡིན་པས་འགལ་བ་ཅུང་ཟད་ཀྱང་མེད་ཅེས་རྗེ་བླ་མའི་གསུང་ལས་ཐོས་སོ། །རྣལ་འབྱོར་མཁའ་སྤྱོད་སྒྲུབ་པའི་ཉེ་བའི་ལམ། །སྡིག་ཅན་ཐར་མཆོག་བསྒྲོད་པའི་གསང་ལམ་མཆོག །ན་རོ་ཏ་པའི་ཆིག་བརྒྱུད་སྙིང་གི་གཏམ། །ས་སྐྱའི་བླ་ཆེན་བརྒྱུད་པའི་གསེར་ཆོས་འདི། །སྙན་བརྒྱུད་རྒྱ་མཚོའི་མངའ་བདག་རྡོ་རྗེ་འཆང་། །ཀུན་སྤངས་ཆོས་རྗེའི་ཞལ་ལས་ཐོས་གྱུར་ནས། །སྔོན་ཆད་ཡི་གེ་མེད་ཅིང་སྙིང་ལ་བཅང་། །ཡིད་ཆེས་ཉམས་ལེན་མཆོག་གི་རྗེས་སུ་བསྐྱངས། །ད་ལན་རིགས་ཀྱི་ཚ་བོ་སྙིང་གི་བུ། །སྐལ་བཟང་མི་དབང་རྡོ་རྗེ་རིན་ཆེན་ཞེས། །ཡིད་གཅུགས་གཞོན་ནུ་དེ་ལ་ལྷུག་པར་བསྟན། །སྙན་བརྒྱུད་ཟབ་མོ་ཡི་གེའི་རིས་སུ་བཀོད། །མཐོང་ཐོས་ཡིག་རུལ་བསྡུས་པའི་བབ་ཅོལ་མིན། །མཁས་འདོད་རང་བཟོས་བསླད་པའི་ཟོག་ཆོས་མིན། །གྲུབ་མཆོག་བརྒྱུད་པ་བར་མ་ཆད་པའི་གསུང་། །མཁའ་འགྲོའི་ཁ་རླངས་མ་ཉམས་འདི་ཉིད་ཡིན། །སྙིང་ནས་གཅེས་པའི་ཉམས་ལེན་བརྩོན་པར་མཛོད། །ནམ་ཞིག་སྒྱུ་མའི་སྐྱེས་ཆེན་འདེགས་པའི་ཚེ། །རང་སེམས་སྐྱེ་མེད་རྡོ་རྗེ་རྣལ་འབྱོར་མ། །མཁའ་སྤྱོད་དག་པའི་ཞིང་དུ་ཡུད་ཀྱིས་སྤོར། །དྲིན་ཅན་བླ་མའི་ཐུགས་ཀར་རྒྱངས་ཀྱིས་འཕོས། །དེ་སྐད་སྙན་བརྒྱུད་ཡི་གེར་བཀོད་པ་ལ། །བླ་མ་མཆོག་དང་གནས་གསུམ་མཁའ་འགྲོའི་ཚོགས། །བརྩེ་བའི་ཐུགས་ཀྱིས་དབྱིངས་ནས་བཟོད་མཛོད་ལ། །བདག་དང་སྐལ་བཟང་བུ་ལ་གྲུབ་གཉིས་སྩོལ། །ཅེས་དཔལ་ལྡན་ས་སྐྱ་པའི་སྙན་བརྒྱུད་འཛིན་པའི་བནྡྷེ་བློ་གསལ་གྱིས་འཕན་ཡུལ་བའི་སྨན་ལྗོངས་ཨུ་ཊི་ཡ་ནའི་མིང་ཅན་གྱི་གཞིས་ཀར། མི་དབང་གཞོན་ནུ་རྡོ་རྗེ་རིན་ཆེན་དཔལ་བཟང་པོ་ལ་སྙིང་ནས་གདམས་པའི་ཟབ་ཆོས་གུ་ཧྱ་ས་མཱ་ཡ། ཤུ་བྷྃ།
འདིའི་ལུང་སྤྱན་སྔ་རིན་པོ་ཆེའི་དྲུང་དུ་ས་སྐྱ་པ་ངག་དབང་ཀུན་དགའ་བསོད་ནམས་ཀྱིས་ཐོབ། ཡང་རྗེ་ཚར་ཆེན་གྱིས་མཁྱེན་བརྩེ་བ་ལ་གནང་། དེས་རྗེ་བསླབ་གསུམ་རྒྱལ་མཚན་ལ། དེས་གྲུབ་མཆོག་དབང་ཕྱུག་རབ་བརྟན་ལ་གནང་། དེས་བདག་ས་སྐྱ་པ་ཨཱ་ནནྡ་པུ་ཎྱ་ལ་གནང་བ་ཕྱོགས་དུས་ཀུན་ཏུ་བཀྲ་ཤིས། མན་ངག་གི་དཔེ་འདི་ལ་ཚིག་སྣ་རིང་ཐུང་འགའ་རེ་འདུག་པ་བླ་མའི་ཕྱག་དཔེ་ལ་གཏུགས་ནས་ས་སྐྱ་པ་ངག་དབང་ཀུན་དགའ་བསོད་ནམས་ཀྱིས་ཞུས་དག་བགྱིས་པའོ།།
༈ །།